                                            Sárkányt fogtam!
                                  DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola
Pedagógus neve: Török Enikő Andrea
Osztály: 1-2-3-4. osztály
A foglalkozás támája: Sárkányt fogtam!- drámajátékos foglalkozás
A foglalkozás célja: Kommunikációs és szociális kompetenciák fejlesztése. Figyelem, emlékezet fejlesztése. A fantázia határtalan lehetőségeinek felfedeztetése. Kapcsolatteremtő lehetőségek gyakorlása.
Tantárgyi kapcsolódás: magyar nyelv, rajz, vizuális kultúra, környezetismeret, személyiségfejlesztés, zene és mozgás.
Felhasználási javaslat: anyanyelv, környezetismeret, rajz, vizuális kultúra, személyiségfejlesztés órán vagy erdei iskolában.
Időtartam:60- 90 perc
Módszerek: magyarázat, beszélgetés, drámajáték, szemléltetés,
Eszközök: számítógép, Szitakötő folyóirat-2026- Ősz-75. szám, labda
Felhasznált irodalom: Szitakötő folyóirat-2026- Ősz-75. szám-Hőnyi E. Katalin: Sárkányok között: https://szitakoto.com/honyi-e-katalin-sarkanyok-kozott/
Török Enikő Andrea-Fiatalok Ifjúsági Zenekar: Fiatalok - Sárkánygyerek (Dalszöveges videó)https://www.youtube.com/watch?v=fw6c7KuyXr8
		
                                        Sárkányt fogtam!

Ma egy különleges világgal ismerkedünk, méghozzá a sárkányok világával.
A következő dal segítségével jutunk el a sárkányok birodalmába

Török Enikő Andrea-Fiatalok Ifjúsági Zenekar: Fiatalok - Sárkánygyerek (Dalszöveges videó)https://www.youtube.com/watch?v=fw6c7KuyXr8

SÁRKÁNYGYEREK
Török Enikő Andrea

A fényben játszott, siklott, szikrázott...
Keringőt lejtett, rabjává ejtett.

Hittem, sárkányok nincsenek,
De szembejött egy szép egyed. 
Kecsesen szállt a tó felett...
A táj is beleremegett!
Majd sírt az ég és lüktetett,
Párbajt vívtak a fellegek,
Ordítottak a nagy hegyek!
S eltűnt a szép sárkánygyerek.
Ha szeretnéd, még megleled...
Csak nyisd ki nagyra szép szemed!
Kutasd át jól a kék eget!
A felleg sárkányt rejteget...

-Megérkeztünk a sárkányok birodalmába.

SÁRKÁNYILLEM
 „Most csukd be a szemed, és képzeld el, hogy sárkányok közé kerültél. Amikor majd kinyitod a szemedet, meglátod, hogy te is sárkánnyá váltál, teljesen ismeretlen sárkányok vesznek körül téged, olyanok, amilyeneket még soha nem láttál. Nem tudod, hogyan kell velük kommunikálni, de azt látod rajtuk, hogy kedvesek és barátságosak, ezért valamilyen módon megpróbálod üdvözölni őket. Egy biztos: a hagyományos, közismert üdvözlési szabályokat (kézfogás, fejbólintás) nem ismerik. A te feladatod, hogy kikísérletezd, vajon milyen üdvözléssel lehet a sárkányokat a legérdekesebben köszönteni”.
A történet meghallgatása után a játékosoknak, ki kell nyitniuk a szemüket, és először szó nélkül kell lépkedniük egymás felé, csak szemléljék, csodálják egymást, némán közeledjenek a másikhoz.
Miután szemügyre vették a társaikat, mint ismeretlen sárkányokat, üdvözöljék őket a saját maguk által kitalált módon. Ez lehet bármilyen szokatlan dolog, ami csak eszükbe jut (pl. térdvakarás, gyors helyben forgás, a fej kétkezes megvakarása, finoman a fülcimpa húzogatása stb.).

HONNAN JÖTTÉL?
Most mindenki egyfejű sárkány lesz. A sárkányok be kell mutatkozzanak. Minden játékosnak a keresztneve kezdőbetűjével ki kell találnia egy képzeletbeli helyet, ahonnan érkezhetett. Enikő a nevem, Eleganciából jöttem. Ádám vagyok Álomföldről. Boginak szólítanak, a Boldogság bolygóról. Máténak hívnak, a Morcos messzeségből érkeztem. Ottó vagyok az Okosság odvából andalogtam ide. Dánielnek neveznek a Dongók és darazsak dombjáról.  Hanna vagyok a Hordóházak hídjáról. Jázmin vagyok a Jégvilágból. Viola vagyok egy Varázslatos vidékről. Róbert vagyok a Rejtélyes rétről. Kata vagyok Kacagóniából. Panni a nevem, a Piperkőcök palotájából.

SÁRKÁNYOK
-Most vettem észre, itt nem csak egyfejű sárkányok vannak, hanem akad más is. Mutassatok olyan sárkányt, aminek két feje és 4 keze és 4 lába van! (Két gyerek egymás elé vagy mellé áll.) Most mutassatok háromfejű és 6 kezű, 6 lábú sárkányokat! (Be is mutatkozhatnak a sárkányok fantázianeveken.) 

MESE
A sárkányok nagyon messziről jöttek, ezért egy bölcs történetet hallgatnak meg:
Hőnyi E. Katalin: Sárkányok között: https://szitakoto.com/honyi-e-katalin-sarkanyok-kozott/

-A kínai hagyomány szerint a sárkányok képesek esőt hozni. Mivel ti is sárkányokká változtatok, esőt fogtok csinálni!

ESŐCSINÁLÓ JÁTÉK
Néha olyan sokáig nem esik az eső, hogy szinte kérni kell, hogy essen. Most megtanuljuk, hogyan lehet az esőt előcsalogatni. Mindent csináljatok utánam és közben füleljetek csendben, hogy hallatszik-e már az eső hangja! Előbb dörzsölgetjük a tenyerünket, addig, míg nem adok egy másik jelet. Aztán csettintgetünk az ujjainkkal. Csapkodjuk a combunkat, végül dobbantsunk a lábainkkal a földön. Ha ügyesek leszünk, olyan lesz a hanghatás, mintha egy nyári zápor hangja lenne.  Hasonlóan el is tudjuk állítani az ,,esőt” úgy, hogy visszafelé végezzük a hangutánzó mozdulatokat: lábdobbantás, térdcsapkodás, tenyérdörzsölés, ujjak csettintgetése.  Akkor most csalogassuk elő az esőt megállás nélkül, csendben!

APÁLY-DAGÁLY
Hű, de nagy esőt csináltatok egy nagy tó kerekedett. Nem is tó ez, hanem tenger! Hű, de nagy a víz! Álljatok lábujjhegyre és emeljétek fel a kezeteket!
Hopp, kisütött a nap! Visszahúzódik a víz a tengerbe, apály lett. Guggoljon le mindenki!

-Hol találkozhattok sárkányokkal?
-A mesékben, filmekben, ékszereken, festményeken.
-Mindenkinek lehet saját sárkánya. Kaptok magatoknak egy sárkányos képet, melyről le kell kaparni a fekete festéket és meglátjátok, hogy milyen lehetne a saját sárkányotok.

MIT TENNÉK, HA SÁRKÁNY LENNÉK?
A játékosok körben állnak és az egyik elkezdi a történetet, hogy mit tenne, ha sárkány lenne. Addig folytatódik, míg mindenki sorra kerül.

SÁRKÁNYT FOGTAM!
Mindenkinek be kell csuknia a szemét. A játékvezető kinevez egy sárkányt, úgy, hogy megérinti a hátát. Ennek a játékosnak meg kell állnia egyhelyben és nem szabad megszólalnia.
A többi játékosnak lehunyt szemmel kell megkeresnie az sárkányt úgy, hogy akihez hozzáérnek, rá kell kérdezniük, hogy: ,,Sárkány? ”Ha egy játékos nem kap választ, azt jelenti, rátalált az sárkányra és mellette marad, ő is sárkánnyá változik. Ha a másik játékos visszakérdez, hogy,, Sárkány?” , akkor tovább kell keresni az igazi sárkányt.

Közben elkészülnek a sárkányos alkotások.
-Nem volt könnyű elővarázsolni a fekete festék alól a színes sárkányok rajzát. Ne feledjétek, hogy a jelszó: Nem adom fel! Akkor sem, ha lehetetlennek tűnik a megoldás!
Ezentúl ott lesz veletek a saját sárkányotok, amiért komolyan meg kellett küzdenetek, hogy megmutassa magát.

Megjegyzés:
Lerajzolhatja mindenki a saját sárkányát bármilyen eszközzel.

